GHMC Election Results: BJP ने गंवाई बढ़त, TRS निकली आगे, जानिए कितनी सीटों पर कौन आगे
GHMC Election Results: खबर लिखे जाने तक भाजपा ने ग्रेटर हैदराबाद नगर निकाय की 150 सीटों में से 59 सीटों पर बढ़त बना ली थी, जबकि TRS ने 60 सीटों पर बनाई हुई है।
हैदराबाद. ग्रेटर हैदराबाद नगर निकाय चुनाव में मतगणना जारी है। शुरुआती रुझानों में जहां भाजपा ने बड़ी बढ़त बनाई थी, वो अब खत्म हो गई है। खबर लिखे जाने तक भाजपा ने ग्रेटर हैदराबाद नगर निकाय की 150 सीटों में से 59 सीटों पर बढ़त बना ली थी, जबकि TRS ने 60 सीटों पर बनाई हुई है। ओवैसी की पार्टी AIMIM 20 सीटों पर आगे चल रही है, जबकि कांग्रेस पार्टी महज 2 सीटों पर आगे चल रही है।देखिए LIVEग्रेटर हैदराबाद नगर निगम(जीएचएमसी) चुनाव की मतगणना शुक्रवार सुबह आठ बजे शुरू हुई। तेलंगाना राज्य चुनाव आयोग (एसईसी) ने शहर में 30 स्थानों पर मतगणना केन्द्र बनाए हैं। जीएचएमसी के 150 वार्डों में से 149 के लिए एक दिसम्बर को मतदान हुआ था और एक वार्ड में बृहस्पतिवार को दोबारा मतदान कराया गया। एक दिसंबर को मतदान के दौरान मत पत्र में त्रुटि पाए जाने के बाद ओल्ड मालकपेट वार्ड में दोबारा मतदान कराया गया।हैदराबाद में एक दिसम्बर को हुए चुनाव में 74.67 लाख पंजीकृत मतदाताओं में से 34.50 लाख (46.55 प्रतिशत) मतदाताओं ने अपने मताधिकारों का इस्तेमाल किया था। एसईसी ने कोविड-19 के मद्देनजर प्रमुख राजनीतिक दलों और स्वास्थ्य विभाग के साथ परामर्श करने के बाद मतपत्र से चुनाव कराने का निर्णय किया था।